CELEX: 52015PC0546
Language: ro
Date: 2015-10-30
Title: Propunere de DECIZIE DE PUNERE ÎN APLICARE A CONSILIULUI de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 30.10.2015
            COM(2015) 546 final
            2015/0254(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective, pentru a simplifica procedura de colectare a TVA sau pentru a preveni anumite forme de evaziune fiscală sau de fraudă. 
               
               
                  Prin scrisoarea înregistrată la Comisie în data de 8 aprilie 2015, Letonia a solicitat autorizarea de a continua aplicarea unei măsuri de derogare de la principiile generale care reglementează dreptul de deducere a TVA-ului în amonte în ceea ce privește anumite autoturisme. Împreună cu cererea de prelungire, Letonia a prezentat un raport cu privire la aplicarea Deciziei de punere în aplicare 2013/191/UE a Consiliului, care cuprinde o reexaminare a procentajului prevăzut pentru limitarea dreptului de deducere. În data de 30 iulie 2015, au fost aduse completări cererii și raportului.
               
               
                  În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 21 și 24 august 2015, cu privire la cererea înaintată de Letonia. Printr-o scrisoare datată 24 august 2015, Comisia a înștiințat Letonia că dispune de toate informațiile pe care le consideră necesare pentru examinarea cererii.
               
               
                  Contextul general
               
               
                  Articolul 168 din Directiva TVA prevede că o persoană impozabilă are dreptul să deducă valoarea TVA percepută pentru achizițiile efectuate în scopul operațiunilor sale taxabile. În temeiul articolului 26 alineatul (1) litera (a) din directiva menționată anterior, utilizarea în folos personal a bunurilor care constituie o parte din activele comerciale ale unei societăți este asimilată unei prestări de servicii efectuate cu titlu oneros, atunci când TVA-ul pentru bunurile respective a fost eligibil pentru deducere. Acest sistem permite recuperarea TVA-ului dedus inițial pentru utilizarea în folos personal. 
               
               
                  În cazul autoturismelor, acest sistem este greu de aplicat, mai ales pentru că este dificil să se facă distincția între utilizarea în folos personal și utilizarea în interes de serviciu. Atunci când există o evidență contabilă, aceasta impune, atât întreprinderii, cât și administrației, o sarcină suplimentară constând în păstrarea și verificarea respectivei evidențe, chiar și în cazul în care Letonia ar face uz de opțiunea prevăzută la articolul 168a din Directiva TVA pentru a limita deducerea cheltuielilor aferente autoturismelor întreprinderilor proporțional cu utilizarea efectivă în interes de serviciu de către persoana impozabilă. 
               
               
                  În vederea simplificării colectării TVA și a combaterii evaziunii fiscale, în 2011, Letonia a solicitat o derogare individuală care să-i permită să restricționeze la 80 % dreptul de deducere în ceea ce privește anumite autoturisme. Cererea de derogare a fost aprobată de Consiliu prin Decizia 2013/191/UE din 22 aprilie 2013 și expiră la 31 decembrie 2015. Unele categorii de vehicule au fost excluse în mod expres de la această restricție, cum ar fi autoturismele cumpărate în scopul revânzării, închirierii sau închirierii în sistem de leasing; autoturismele utilizate pentru transportul de pasageri (de exemplu, taxiurile) sau de mărfuri; autoturismele utilizate pentru lecții de conducere; autoturismele utilizate pentru serviciile de pază sau de urgență; autoturismele utilizate ca vehicule demonstrative. În același timp, întreprinderile ar fi scutite de declararea taxei aferente utilizării în folos personal.
               
               
                  În conformitate cu articolul 6 litera (b) din decizia menționată anterior, Letonia a prezentat un raport cu privire la aplicarea deciziei care include o reexaminare a limitării procentajului. 
               
               
                  Din informațiile furnizate de Letonia, reiese că rata de 80 % de deducere nu mai corespunde situației reale, iar această rată ar trebui redusă la 50 %. Letonia sprijină noua limitare a procentului cu date statistice derivate dintr-un impozit special aplicat vehiculelor ușoare deținute de operatori comerciali sau aflate în proprietatea acestora care sunt utilizate pentru activități comerciale și private. Conform informațiilor prezentate de Letonia, a fost achitată taxa specială pentru 79 % din totalul vehiculelor ușoare aflate în circulație pe drumurile publice deținute sau aflate în proprietatea persoanelor juridice. Autoritățile letone informează, de asemenea, că persoanele juridice care au cel puțin un vehicul ușor înmatriculat au plătit taxa specială aplicată vehiculelor ușoare în proporție de 87,6 % în 2012, de 92,5 % în 2013 și de 86,2 % în 2014. În plus, 99,6 % dintre întreprinderile înregistrate în Letonia sunt întreprinderi mici și mijlocii. Letonia consideră că, pe baza acestor informații statistice care se referă la cea mai mare parte a persoanelor impozabile, se poate concluziona că nivelul general de utilizare în folos personal a autoturismelor corespunde unui procent de 50 %. Prin urmare, noua limitare ar trebui să fie stabilită la 50 %.
               
               
                  Toate celelalte condiții ale derogării vor continua să se aplice. Astfel, noul sistem se va aplica tuturor autoturismelor cu cel mult opt scaune în afară de scaunul conducătorului auto și cu o masă inferioară unei anumite valori care nu sunt utilizate exclusiv în interes de serviciu. În același mod, autoturismele care sunt utilizate pentru anumite activități specifice ar fi excluse de la sistemul de limitare a dreptului la deducere și ar face obiectul regulilor obișnuite: autoturismele cumpărate în scopul revânzării, al închirierii sau al închirierii în sistem de leasing; autoturismele utilizate pentru transportul de pasageri (de exemplu, taxiurile) sau de mărfuri; autoturismele utilizate pentru lecții de conducere; autoturismele utilizate pentru serviciile de pază sau de urgență; autoturismele utilizate ca vehicule demonstrative.
               
               
                  Având în vedere schimbarea procentelor, o nouă derogare este mai potrivită decât o prelungire a celei existente. Noua derogare ar trebui să fie limitată ca durată, până la 31 decembrie 2018, pentru a se putea evalua continuitatea valabilității condițiilor pe care se bazează derogarea. Orice cerere de prelungire ar trebui să fie însoțită de un raport care să cuprindă o reexaminare a procentului aplicat și să fie trimisă Comisiei până la 31 martie 2018.
               
            
            
               •Coerența cu dispozițiile existente în domeniul de politică
            
            
               
                  Derogări similare în ceea ce privește dreptul de deducere au fost acordate și altor state membre, inclusiv Letoniei, prin Decizia 2013/191/UE din 22 aprilie 2013. 
               
               
                  Conform articolului 176 din Directiva TVA, Consiliul stabilește cheltuielile pentru care TVA-ul nu este deductibil. Până la adoptarea unor dispoziții în acest sens, statele membre sunt autorizate să mențină excluderile care erau în vigoare la 1 ianuarie 1979. Există așadar un număr de dispoziții de tip „statu-quo” care restricționează dreptul de deducere în ceea ce privește autoturismele.
               
            
            
               •Coerența cu celelalte politici ale Uniunii
            
            
               
                  Nu se aplică.
               
            
         
         
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 395 din Directiva TVA.
               
            
            
               •Subsidiaritate (pentru competență neexclusivă) 
            
            
               
                  Având în vedere prevederea din Directiva TVA pe care se întemeiază propunerea, aceasta din urmă intră în sfera competenței exclusive a Uniunii. În consecință, principiul subsidiarității nu se aplică.
               
            
            
               •Proporționalitate
            
            
               
                  Propunerea respectă principiul proporționalității din motivele prezentate în continuare. 
               
               
                  Decizia se referă la o autorizare acordată unui stat membru la solicitarea acestuia și nu constituie o obligație. 
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume combaterea evaziunii fiscale și simplificarea colectării TVA.
               
            
            
               •Alegerea instrumentului
            
            
               
                  Potrivit articolului 395 din Directiva TVA, derogarea de la regulile comune privind TVA este posibilă numai cu autorizația Consiliului hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluări ex-post/verificări ale adecvării legislației existente
            
            
               
                  Nu se aplică.
               
            
            
               •Consultări cu părțile interesate
            
            
               
                  Prezenta propunere se bazează pe cererea făcută de Letonia și vizează doar acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Propunerea de decizie vizează, în primul rând, simplificarea colectării TVA în ceea ce privește autoturismele utilizate parțial în alte scopuri decât în interes de serviciu și, prin urmare, poate avea un impact pozitiv. În același timp, se contracarează evaziunea fiscală generată prin ținerea incorectă a contabilității. 
               
            
         
         
            
               
                  Cu toate acestea, având în vedere sfera de aplicare restrânsă a derogării și aplicarea sa limitată în timp, impactul va fi, în orice caz, limitat.
               
            
            
               4.IMPLICAȚIILE BUGETARE
            
            
               
                  Propunerea nu are implicații asupra bugetului Uniunii.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Propunerea include o clauză de încetare a efectelor; un termen care expiră automat la 31 decembrie 2018 pentru a beneficia de această derogare.
               
            
            
               2015/0254 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Letoniei să introducă o măsură specială de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  1
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)Printr-o scrisoare înregistrată de Comisie la 8 aprilie 2015, Letonia a solicitat autorizarea de a continua în anumite condiții aplicarea unei măsuri de derogare de la articolul 26 alineatul (1) litera (a) și de la articolele 168 și 168a din Directiva 2006/112/CE pentru a limita dreptul de deducere în ceea ce privește cheltuielile legate de anumite autoturisme care nu sunt utilizate exclusiv în interes de serviciu. În data de 30 iulie 2015, au fost aduse completări cererii.
            
            
               (2)În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisorile din 21 și 24 august 2015, cu privire la cererea depusă de Letonia. Prin scrisoarea din 24 august 2015, Comisia a comunicat Letoniei faptul că deține toate informațiile necesare pentru a analiza cererea.
            
            
               (3)Articolele 168 și 168a din Directiva 2006/112/CE stabilesc dreptul unei persoane impozabile de a deduce taxa pe valoarea adăugată (TVA) achitată pentru livrările de bunuri și prestările de servicii de care a beneficiat în scopul operațiunilor sale impozitate. Articolul 26 alineatul (1) litera (a) din directiva menționată prevede obligația de a declara TVA atunci când un activ comercial se utilizează în alte scopuri decât în interes de serviciu.
            
            
               (4)Decizia de punere în aplicare 2013/191/UE a Consiliului
                  2
                a autorizat Letonia să introducă o măsură de derogare în conformitate cu articolul 395 alineatul (1) din Directiva 2006/112/CE pentru a limita dreptul de deducere a TVA-ului în amonte la 80 % în cazul cumpărării, al închirierii în sistem de leasing, al achiziționării intracomunitare și al importului de autoturisme specifice, precum și în ceea ce privește cheltuielile aferente, inclusiv achiziționarea de combustibil, în situația în care vehiculele nu sunt utilizate exclusiv în interes de serviciu. Decizia de punere în aplicare 2013/191/UE expiră la 31 decembrie 2015.
            
            
               (5)Împreună cu cererea, Letonia a prezentat un raport cu privire la aplicarea Deciziei de punere în aplicare 2013/191/UE a Consiliului, care cuprinde o reexaminare a procentajului prevăzut pentru limitarea dreptului de deducere. Din informațiile furnizate de Letonia, reiese că rata de 80 % de deducere nu mai corespunde situației reale, iar această rată ar trebui redusă la 50 %. Informațiile au la bază date statistice derivate dintr-un impozit special aplicat vehiculelor ușoare deținute de operatori comerciali sau aflate în proprietatea acestora care sunt utilizate pentru activități comerciale și private. 
            
         
         
            
               (6)Limitarea dreptului de deducere în temeiul măsurii ar trebui să se aplice TVA achitată la cumpărarea, închirierea în sistem de leasing, achiziția intracomunitară și importul de autoturisme specifice și pentru cheltuieli conexe, inclusiv achiziționarea de carburant.
            
            
               (7)Măsura ar trebui să se aplice numai autoturismelor cu o masă maximă autorizată care nu depășește 3 500 de kilograme și cu cel mult opt scaune în afară de scaunul conducătorului auto. Orice utilizare în alte scopuri decât în interes de serviciu a autoturismelor care depășesc 3 500 de kilograme sau care au mai mult de opt scaune, în plus față de scaunul conducătorului auto, este neglijabilă în virtutea naturii lor sau a tipului de activitate pentru care sunt utilizate. Ar trebui să se furnizeze, de asemenea, o listă detaliată a autoturismelor specifice care, în virtutea utilizării lor particulare, sunt excluse de la această autorizare.
            
            
               (8)Prin urmare, Letonia ar trebui să fie autorizată să aplice măsura pentru o perioadă limitată, și anume până la 31 decembrie 2018.
            
            
               (9)În cazul în care va dori să solicite o prelungire a măsurii de derogare după 2018, Letonia ar trebui să transmită Comisiei, până la 31 martie 2018, un raport odată cu cererea sa de prelungire.
            
            
               (10)Derogarea ar urma să aibă un efect neglijabil asupra valorii globale a încasărilor din impozite colectate în etapa de consum final, fără niciun impact negativ asupra resurselor proprii ale Uniunii care provin din TVA,
            
            
               ADOPTĂ PREZENTA DECIZIE:
            
            
               Articolul 1
            
            
               Prin derogare de la articolele 168 și 168a din Directiva 2006/112/CE, Letonia este autorizată să limiteze la 50 % dreptul de a deduce taxa pe valoarea adăugată (TVA) pentru cheltuielile legate de autoturisme care nu sunt utilizate exclusiv în interes de serviciu.
            
            
               Articolul 2
            
            
               Prin derogare de la articolul 26 alineatul (1) litera (a) din Directiva 2006/112/CE, Letonia nu asimilează unei prestări de servicii cu titlu oneros utilizarea în folosul propriu a unui autoturism care face parte din activele folosite în cadrul activității economice a unei persoane impozabile, în cazul în care autoturismul a făcut obiectul unei limitări autorizate în temeiul articolului 1 din prezenta decizie.
            
            
               Articolul 3
            
            
               Cheltuielile menționate la articolul 1 acoperă cumpărarea, luarea în leasing, achiziția intracomunitară și importul unor astfel de autoturisme, precum și cheltuielile legate de întreținere, reparații și carburant pentru astfel de vehicule.
            
            
               Articolul 4
            
            
               Prezenta decizie se aplică numai autoturismelor cu o masă maximă autorizată care nu depășește 3 500 de kilograme și cu cel mult opt scaune în afară de scaunul conducătorului auto.
            
            
               Articolul 5
            
            
               Articolele 1 și 2 nu se aplică următoarelor categorii de autoturisme:
            
            
               (a) autoturismelor cumpărate în scopul revânzării, al închirierii sau al închirierii în sistem de leasing;
            
            
               (b) autoturismelor utilizate pentru transportul de pasageri contra unui tarif, inclusiv pentru servicii de taxi;
            
            
               (c) autoturismelor utilizate pentru transportul de mărfuri;
            
            
               (d) autoturismelor utilizate pentru furnizarea de lecții de conducere;
            
         
         
            
               (e) autoturismelor utilizate pentru prestarea de servicii de pază;
            
            
               (f) autoturismelor utilizate ca vehicule de urgență;
            
            
               (g) autoturismelor utilizate ca vehicule demonstrative.
            
            
               Articolul 6
            
            
               1.Prezenta decizie intră în vigoare la data notificării.
            
            
               Prezenta decizie se aplică de la 1 ianuarie 2016. Prezenta decizie expiră la 31 decembrie 2018. 
            
            
               2.Orice cerere de prelungire a autorizării prevăzute în prezenta decizie se transmite Comisiei până la 31 martie 2018 și este însoțită de un raport care cuprinde o reexaminare a procentajului indicat la articolul 1.
            
            
               Articolul 7
            
            
               Prezenta decizie se adresează Republicii Letonia.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO L 347, 11.12.2006, p. 1.
               
               
                  
                     (2)
                  JO L 113, 25.4.2013, p. 11.